钦定古今图书集成/历象汇编/岁功典/第049卷 > 《齐民要术》 > 五月事宜
## 钦定古今图书集成/历象汇编/岁功典/第049卷 > 《齐民要术》 > 五月事宜

五月芒种节后，阳气始亏，阴慝将萌，煖气始盛，虫蠹
并兴，乃弛角弓弩，解其徽弦。张竹木弓弩，弛其弦。以
灰藏旃裘毛毳之物及箭羽，以竿挂油衣，勿辟藏。
霖雨将降，储米谷薪炭以备道路，陷滞不通。是月也，
阴阳争，血气散。夏至先后各十五日，薄滋味，勿多食
肥𬪩距。立秋无食煮饼及水引饼。

〈注〉夏月食水时，此二饼得水即坚强难消，不幸便为宿食伤寒病矣。试以此二饼置水中，即可验。唯酒引饼入水即烂矣。

可籴大小豆、胡麻、籴穬、大小麦。收弊絮及布帛，至后
粜䴸。曝干，置罂中密封，至冬可养马。